"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Tere tulemast taas One Way saatesse!
Saate toob teieni misjoniühendus One Way Mission.
Vene lastekodulapsed pääsesid juunis taas välismaale,
kui One Way korraldas Koivisto lastekodu lastele laagri
Espoo Kallvikis.
Järgnev film räägib, mis seal laagris tavaliselt toimub.
Õpetusosas jätkab Esa-Pekka Mattila armu teemal.
Pooltunni lõpetuseks kuuleme Tapani Suonto muusikat.
Kallviki ruumid ootasid juba viiendat korda
Venemaa Koivisto lastekodulapsi One Way Missioni suvelaagrisse.
Välja valiti 15 last 90st, need, kel pole muud suvituskohta.
Innukal rühmal on vastas tuttavad kasvatajad.
Kallviki keskusest on saanud lastele juba teine kodu.
Oma tubadesse sisseseadmine käib juba kiiresti.
Selle suve laagrielamused olid ju alles ees.
Laud on kaetud nii konkreetselt kui vaimselt,
et 12-päevane laager toidaks nii ihu kui hinge.
Igapäevasesse laagriprogrammi kuulus hommikupalve
ja sellele järgnev piiblitund.
Lapsed kuulsid neid armastava Taevaisa kohta
ja täitsid piiblilugudega seotud ülesandeid.
Laagri teemaks oli tänavu vaimuviljad.
Neid kirjeldab seinal suur õunapuu,
kuhu laagri ajal ilmub iga päev uusi vilju,
kui laste eludes märgatakse häid omadusi,
mida tahetakse julgustada.
Lapsed on eriti andekad füüsilises tegevuses
ja Vene kombel julgustatakse kõiki luuletusi lugema,
näidendeis esinema ja soololaule laulma.
Laagriprogrammi kuuluvad ülepäevased matkaretked.
Külastati Ateneumi, Uspenski katedraali,
Kaubaturgu, Soomelinna ja Korkeasaarit.
Iga suve lemmikretk viib Huimalasse,
kus vanad ja noored saavad kogu südamest lõbutseda.
Sisemänguväljaku atraktsioonid prooviti mitu korda läbi.
Päeva motoks oli: mida väiksed ees, seda suured järgi.
Kallviki ranna paadisild oli laagri ajal pidevalt hõivatud.
Päikselistel päevadel võtsid positsioonid sisse ujujad,
õngitsejatele meeldis seal olla isegi vihmaga.
Kalamees on ju alati kalamees, isegi kui veidi jahe on.
Üheks laagri kulminatsiooniks oli GospelRiders'ite külaskäik.
Juba neljandat suve sõidutavad nad lapsi oma ratastel.
Kõik soovijad said mootorrattal kiiret sõitu nautida.
Sellegi laagri teevad võimalikuks vabatahtlikud töötajad.
Abi vajati mitmetes ülesannetes, nagu ussikeste kogumises,
ja innukate jalgratturite rataste hooldamises.
Ka Kallviki köögis olid perenaised kogu laagri vältel kordamööda rakkes.
Palvetame, et seegi suvelaager annaks lastele püsivaid,
õnnelikke mälestusi ja kogemusi, mis kannavad elus kaua edasi,
isegi kauge tulevikuni.
Paljud on rääkinud, et laagrikogemus on nende elu palju muutnud
ja aitab hiljem koolitöös vastu pidada.
Rõõm seisneb väikestes, lihtsates hetkedes,
läheduses, tähelepanus, Jumala õnnistuses
ja Tema headuse mõistmises.
Seda kõike tahamegi laagrites lastele anda.
Nüüd on järg õpetuse käes.
Esa-Pekka Mattila jätkab eelmise nädala Jumala armu teemal.
One Way pühapäevapidu pühapäeviti kell 12.00 Helsingis
Efeslaste 1 ütleb, et meid on Tema armu kaudu puhastatud.
Efeslaste 1:6,7 -
Tema armu kirkuse kiituseks,
mille ta meile on kinkinud selles Armastatus.
Temas on meil lunastus tema vere läbi,
üleastumiste andekssaamine tema armu rikkust mööda.
Jumal puhastab meie patugi ära oma armu rikkust mööda.
Kas jääb midagi puhastamata, kui Jumal seda teeb?
Ülistus Issandale!
Ta teeb täiuslikku tööd igas südames, mis Talle avaneb.
Sedagi teeb ta meie eludes oma armu rikkust mööda.
Astu siis täna armutrooni ette,
siis oled kaitstud, kui kord Tema kirkuse ees seisad.
Kuidas on lood jumalateenimisega?
Tahan rääkida veidi Paulusest
ja sellest, kuidas tema Jumala armu koges.
Mille abil ta oli selline apostel nagu ta oli?
Kellele ta Jumalat teenides lootis?
Kui Paulus kohtus Damaskuse teel Jeesuse Kristusega,
näeme selgelt, kuidas ta koges päästet, muutust,
ja kuidas ta kohe varsti evangeeliumi kuulutama hakkas.
Ta leidis oma sisimas selle heli.
Talle anti kogu see kingipakk.
Ta leidis armu läbi oma pääste.
Mees, kes väitis end kõige suuremaks patuseks.
Mees, kes ütles, et ei vääri evangeeliumi kuulutaja ametit.
Loodan, et Paulust vaadates, loksub midagi sinus paika,
ja sa märkad, kuidas Paulus leidis armu.
Ta ei toetunud endale, ta ei toonud ettekäändeid,
miks ta oli piisavalt hea, et Jumalat teenida,
või ettekäändeid, miks ta oli liiga halb,
et Jumalat teenida.
Paulus oli läbi ja lõhki Jumala armu uppunud.
Nii päästes, elu muutuses kui oma teenistuskutses
toetus ta alati Jumala armule.
Kas sedasama pakutakse meilegi?
Kas peaksime teenima mingi muu väe, mitte Jumala armuga?
Vastus on: ei pea.
Peame iga päev sõltuma Jumala armust ja mõistma,
et ilma Jumala armuta ei jutlusta ma sõnagi.
Kui Jumal ei anna oma armu,
ei saa ma ei tänase ega homse päevaga auga hakkama.
Vajame Jumala armu.
1. Korintlastele 15,
alates salmist 8.
See on Pauluse aus aruanne.
See pole masendunud soomlase enesehaletsuslik vigin.
See on tema südame aus arusaam omaenda olukorrast,
oma viletsusest, vääritusest, kuid seda õigel viisil.
Kui paljud jäävad jumalateenistuses seisma,
kuna takerduvad enesehaletsusse ja otsustavad olla nii õnnetud,
et neist pole enam jumalasulaseks.
Ja see olevat ülisuur alandlikkus.
See on hoopis tohutu põikpäisus, isekus ja uhkus Jumala suhtes.
Seda tehes teeme tühjaks Jumala armu,
selle ärateenimatu Jumala armastuse ja soosingu väljenduse,
mida Ta tahab meile tasuta, ilma teeneteta anda.
Ja me julgeme veel öelda, et me pole piisavalt head,
ning peame seda suureks tarkuseks.
Paulus ütleb:
"Aga kõige viimaks näitas ta ennast ka minule kui äbarikule.
Mina ju olen apostlite seast kõige väiksem,
see, keda ei kõlba hüüdagi apostliks,
sest ma olen taga kiusanud Jumala kogudust."
Kas näete, et see pole enesehaletsus, vaid tõde.
Paulus räägib tõtt: Ma pole seda väärt.
Kuid ta ei peatu siin, ja see ongi kõige vägevam.
Ta ei jää selle juurde, et ta pole midagi väärt.
Sinagi ei tohi selle juurde jääda.
Lepime kokku, et me pole midagi.
Mina pole midagi.
Ütle oma naabrile: Ma pole midagi.
Nüüd võime selle kõrvale jätta. Sellega on tegeletud.
Ma pole midagi.
Aga lisame siia midagi: Aga Jumala armust ...
Ja kordame seda. Mulle meeldib kordamine.
Jumala ärateenimatu armastuse ja soosingu ja headuse tõttu
olen ma see, kes ma olen.
Ja Jumala arm pole minu suhtes tühja läinud.
Kas see pole võimas?
See annab meile võimsad tiivad.
Äkitselt tunneme end kotkaina, kuigi oleme veel maapinnal.
Arm on see tiivapaar, mis meid tõstab,
ja me lehvitame sellele tühisele "Ma pole midagi" mõttele.
Sest Jumala arm on meid üles tõstnud.
Paulus nägi end tervelt, nii suhtes enda kui Jumalaga.
Tal oli endast ja Jumalast terve arusaam.
See arusaam ei heidutanud teda, vaid muutis ta sõltuvaks armust,
ja temast sai võimas jutlustaja.
Sama peaks ka meiega juhtuma.
Me pole midagi, oleme vähimaist vähimad,
kuid Jumal, Su armust on mulle küllalt.
Meenutage, milline armu jõgi meie suunas voolab,
mis meid aitab, kannab ja edasi viib.
Jumala arm on ülevoolav.
"Aga Jumala armust olen ma see, kes olen,
ja tema arm minu vastu ei ole läinud tühja."
See oleks võinud tühja minna, kui ta oleks sellest keeldunud.
See võib meie puhul tühja minna, kui ütleme 'ei'.
Ainus viis seda takistada, on tõrkuda selle armutulva vastu.
Loodan, et siin pole kedagi, kes seda teeks,
vaid avame oma südamed, ja võtame vastu.
Kuulake, mille alusel Paulus ütleb, mida ta ütleb.
"Vaid ma olen neist kõigist palju rohkem vaeva näinud."
Kas pole julgelt öeldud?
"Aga seda ei ole teinud mina,
vaid Jumala arm, mis on minuga."
Kui me sellele pihta saaksime! Me vajame seda.
Kipume masenduma ja väsima.
Vajame Jumala armu, mis aitaks meid,
kui oleme väsinud, masendunud ja uppunud,
või mudas nagu Jeremija.
Vajame seda armu.
Seepärast oli Paulus nii võimas apostel ja jutlustaja,
kuna ta oli leidnud endale selle väe,
selle armu mootori.
Vägi, mida Jumal meile Püha Vaimuga anda tõotas,
on originaalkeeles "dünamo".
Millal dünamo elektrit toodab?
Siis kui ratas liigub.
Millal koged Püha Vaimu väge?
Siis kui nõrkenult, väsinult, ilma oma jõuta ütled:
Teen selle sammu, Issand, ja teenin Sind.
Siis näed, et dünamo toodab sulle väge.
Kui paljud lesivad sohval, vaadates "Rikkaid ja ilusaid",
ja soiuvad: Jumal, anna mulle väge.
Jumal küsib: Milleks sul väge vaja? Lesida jaksad seal ka ilma väeta.
Kui tõused oma masendusest ja ütled: Mina teenin Issandat.
Jeesus ütles midagi võimatut kuivetunud käega mehele,
see oli nagu kiusamine: Siruta oma käsi välja!
Kuidas? See on kuivetunud?
Siiski sirutan käe välja.
See ongi Jumala arm - muudab võimatu võimalikuks.
Sest tegu on Jumala ja Tema väe suurusega,
Tema ärateenimatu armastuse ja soosingu osutamisega inimesele.
Seepärast see kõik võimalikuks saabki.
Seda Jumal tahabki meile anda.
Tänu Jumalale, et apostel Paulus selle vastu võttis
ja elas sellest.
Ta teadvustas endale, kes ta ise on,
kuid veel enam seda, kes Jumal on,
ja milline on Tema kingitus, mida Ta tahab inimestele anda.
Tema arm on võrratu.
Üks minu lööklauseist on järgmine.
Ma ei tea, kust seda kuulsin.
Me ei tee tööd, et päästetud saada,
vaid töötame, kuna oleme päästetud.
Siin on suur vahe.
Me astume armu ja päästesse ilma ühegi teota.
Kui see arm ja Jumala armastus meid vallutada saab,
mõistame, et meile on antud midagi nii vägevat,
mida me ei saa vaid endale hoida.
Peame sellest ka teistele rääkima;
jagama seda armu sõnumit nendega, kes pole veel kuulnud,
kes veel ei ela selles armus.
Kas piisab neid inimesi, kes peaksid kuulma,
mida Jumal on nende heaks teinud?
Maailm liigub kaose suunas.
Paljud olukorrad, mida kohtame, on südantlõhestavad.
Kui sassis võivad olla inimsuhted!
Ma ei suuda ühtki muud väge välja mõelda,
mis need probleemid lahendaks, kui Jumala arm.
Uskumatud inimtragöödiad; kõik, mida patt on teinud.
Pole muud lahendust, kui Jumala armu väljavalamine.
Loodan, et ühineme südamest karjega selle rahva eest,
et Jumal võiks anda oma armu.
Miski muu ei aita, kui vaid see,
et inimene tuleb Jeesuse ette, kohtub armu ja tõega,
kaheteralise mõõgaga, mis annab andeks, puhastab patust
ja annab ka väe elada teistsugust, uuendatud elu
Kristuses Jeesuses.
Sellist armu see rahvas vajabki.
Nüüd on aeg lõpetada.
Tõuseme püsti.
Palvetame üksteise eest,
et võiksime uutmoodi kohata Jumala armu ja armastust.
Võta see vastu.
Sul pole muud teha, kui oma sisemus avada.
Mööna, et vajad seda hädasti.
Kui seda möönad, võid seda süüa ja juua.
Issand, Jeesus Kristus,
Täname sind selle tohutu armu avalduse eest,
mida ristil meile osutasid, kuidas su veri voolas,
et meie võiksime saada puhtuse, et meie sisemine valu paraneks,
et võiksime leida uue elu Kristuses, meie mõttemaailm võiks puhastuda,
et meil oleks vägi hüljata kõik jumalakartmatus,
et meil oleks tahtmine elada Issanda tahtmise kohaselt
vooruslikult ja aupaklikult.
Aitäh, Issand, et puudutad igaüht meist selle armuga,
just siin ja praegu.
Issand, aita meil olla piisavalt lapsemeelsed,
et sirutaksime käed ja ütleksime:
Anna meile seda armu. Vajame seda.
Vajan seda päästeks, et mu elu võiks muutuda,
et võiksin Sind teenida kogu südamest.
Issand, me tunnistame kogu oma sõltuvust Sinust.
Kuid me ei jää vaid kerjusteks, vaid võtame vastu tänuga,
täis imetlust: Kas see võib tõsi olla?
Kas Sinu arm võib nii imeline olla?
Aitäh, Issand, et see on imeline.
Aitäh, et võime lahkuda muudetuna, mina kaasa arvatud,
kuna oleme kohtunud ärateenimatu armuga.
Kiitus ja au, Sulle, Issand!
Ma istun tekil kuulates on meri vaikne tasane
Enda ees seal väikest saart ma näen, oli pime kui jäin ankrusse
Keegi kõrkjais vaikselt sahistab, koovitaja poegi hoiatab
Kui kitarri vaikselt sõrmitsen, ta lendab taeva poole kaeveldes
Tuul mind taevast nõnda juhatab, kui teelt ma peaksin kaduma
Ees mul laiub meri sinine nii tõstan purjed üles lauldes
Laa-la-la-la-la-laa, laa-la-la-la-la-laa
Reisist väsin'd palju matkajaid, jäi teele mitu vaikset sadamat
Paljud usus aina ootavad, millal purjed taas võib heisata
Kui vaimutuul taas vaikselt puhumas võib uue ringiga taas alata
See paneb väsinugi laulma ja rõõmsameelselt teed siis jätkama
Laa-la-la-la-la-laa, laa-la-la-la-la-laa
Vaikselt tasahilju tuul väsinugi teed viib jätkama
Jõudu uut ma jälle juurde saan, kui leian end taas kodusadamast
Nii möödus tänane pooltund.
Kohtumiseni järgmisel esmaspäeval.
Järgmisel nädalal on ka One Way 30. aastapäeva pidu.
Põhiüritus toimub Helsingi Kultuurimajas
laupäeval, 21. septembril, kell 14 ja 18 algavail üritustel.
Reedel on Helsingi Vanas kirikus Reede Kristusele üritus.
Pühapäeval kell 12 toimub NMKY peosaalis Pühapäevapidu.
Tere tulemast kõigile üritustele!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui tänane saade sind puudutas,
palun teata meile sellest e-postiaadressil -
toimisto@onewaymission.fi
Tõlge: Monika Jaaguri